CELEX: 62019TN0326
Language: mt
Date: 2019-05-31 00:00:00
Title: Kawża T-326/19: Rikors ippreżentat fil-31 ta’ Mejju 2019 — Gerber vs Il-Parlament u Il-Kunsill

15.7.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 238/29
            
         
      Rikors ippreżentat fil-31 ta’ Mejju 2019 — Gerber vs Il-Parlament u Il-Kunsill
      (Kawża T-326/19)
      (2019/C 238/34)
      Lingwa tal-kawża: it-Taljan
      
         Partijiet
      
      
         Rikorrent: Tibor Gerber (Milan, l-Italja) (rappreżentant: N. Amadei, avukat)
      
         Konvenuti: Il-Kunsill tal-Unjoni Ewropea, Il-Parlament Ewropew
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla r-Regolament ikkontestat Nru 2019/474, b’mod partikolari l-Artikolu 1(1) u t-tieni sentenza tal-Artikolu 2 tiegħu, u tiddeċiedi li, b’konsegwenza ta’ dan l-annullament, id-Direttiva 2019/475 hija mingħajr effett sa fejn hija funzjonalment marbuta mar-regolament ikkontestat;
               
            
                  —
               
               
                  sakemm tinqata’ s-sentenza, tissospendi l-applikazzjoni tar-regolament ikkontestat u tad-Direttiva 2019/475 sal-ġurnata tas-sentenza tal-Qorti Ġenerali;
               
            
                  —
               
               
                  sakemm tinqata’ s-sentenza, tordna s-sospensjoni tal-implementazzjoni tal-miżuri ta’ eżekuzzjoni kollha li jinkludu r-Regolament Nru 2019/474 u d-Direttiva 2019/475, b’mod partikolari dawk relatati mar-reġistrazzjoni tal-vetturi bil-mutur previsti mil-Liġi tal-1 ta’ Diċembru 2018, Nru 132 (il-Liġi ta’ Konverżjoni tad-Digriet-Liġi tal-4 ta’ Ottubru 2018, Nru 113);
               
            
                  —
               
               
                  tilqa’ eventwalment ix-xhieda li r-rikorrent jirriżerva d-dritt li jressaq sabiex jiġu kkonfermati ċ-ċirkustanzi fattwali deskritti fir-rikors tiegħu;
               
            
                  —
               
               
                  fi kwalunkwe każ, tikkundanna lill-Kunsill tal-Unjoni Ewropea u l-Parlament Ewropew għall-ispejjeż kollha tal-kawża.
               
            
         Motivi u argumenti prinċipali
      
      Dan ir-rikors huwa intiż għall-annullament tar-Regolament (UE) 2019/474 tal-Parlament Ewropew u tal-Kunsill tad-19 ta’ Marzu 2019 li jemenda r-Regolament (UE) Nru 952/2013 li jistabbilixxi l-Kodiċi Doganali tal-Unjoni, b’mod partikolari l-partijiet li jikkonċernaw l-iskema doganali fil-muniċipju Taljan ta’ Campione d’Italia u tal-ilmijiet limitrofi tal-Lago di Lugano (Artikolu 1 u t-tieni sentenza tal-Artikolu 2).
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq il-ksur tal-obbligu ta’ motivazzjoni
                  
                              —
                           
                           
                              F’dan ir-rigward huwa sostnut li, bi ksur tal-Artikolu 296(2) TFUE, ir-regolament ikkontestat huwa mmotivat b’mod kontradittorju u li fih lakuni. Fil-fatt, fir-rigward tal-inklużjoni ta’ Campione fis-sistema doganali Ewropea, huwa sostnut li r-raġunijiet storiċi li jiġġustifikaw l-esklużjoni tiegħu, bħall-iżolament u l-iżvantaġġi ekonomiċi, ma għadhomx jgħoddu. Madankollu, l-iżolament tal-muniċipju għadu hemm u l-iżvantaġġi ekonomiċi kibru minħabba li l-Casino, li jirrappreżenta l-uniku sors ta’ dħul għall-muniċipju, ġie ddikkjarat insolventi.
                           
                        
            
                  2.
               
               
                  It-tieni motiv ibbażat fuq il-ksur tad-dritt internazzjonali
                  
                              —
                           
                           
                              Huwa sostnut f’dan ir-rigward li l-obbligu tar-rispett tad-dritt internazzjonali, kemm konvenzjonali kif ukoll konswetudinarju, minbarra li huwa s-suġġett tal-Artikolu 3(5) TFUE ġie spiss kkonfermat mill-Qorti tal-Ġustizzja. Madankollu, r-regolament ikkontestat (u d-Direttiva 2019/475 li hija marbuta miegħu) emenda s-sistema doganali li hija suġġett ta’ regola ta’ dritt internazzjonali konswetudinarju adottata bejn l-Italja u l-Isvizzera u rikonoxxuta mill-Unjoni hija stess, li abbażi tagħha Campione hija suġġetta għas-sistema doganali Svizzera. Għalhekk, ir-regolament kiser obbligu internazzjonali li kellu jirrispetta b’applikazzjoni tat-trattat u tal-ġurisprudenza tal-Qorti tal-Ġustizzja.
                           
                        
            
                  3.
               
               
                  It-tielet motiv ibbażat fuq il-ksur tad-dritt ta’ moviment liberu taċ-ċittadini Ewropej
                  
                              —
                           
                           
                              Huwa sostnut f’dan ir-rigward li r-regolament ikkontestat jinkludi konsegwenzi li jidħlu f’kunflitt mad-dritt mogħti mill-Artikolu 21 TFUE u mill-Artikolu 45 tal-Karta tad-Drittijiet Fundamentali tal-Unjoni Ewropea. Fil-fatt, l-applikazzjoni tas-sistema doganali tal-Unjoni għall-Muniċipju ta’ Campione, minflok is-sistema doganali Svizzera, jimplika li, mad-dħul u mal-ħruġ minn Campione (kemm mill-art jew minn fuq il-Lago) tiġi stabbilita barriera fiżika u li jsiru l-kontrolli korrispondenti fuq il-persuni u fuq il-merkanzija intiżi sabiex tiġi ggarantita l-applikazzjoni tar-regoli Ewropej u Svizzeri.